b'\n_START_ARTICLE_\nArthur Coulin\n_START_SECTION_\nPrima genera\xc8\x9bie\n_START_PARAGRAPH_\nPe vremea Revolu\xc8\x9biei franceze, l\xc3\xa2ng\xc4\x83 Marsilia, \xc3\xaen localitatea Cassis, locuia c\xc4\x83pitanul de vas Jean Jacques Coulin. \xc3\x8empreun\xc4\x83 cu familia sa, Jean Jacques a evitat ravagiile pe care revolu\xc8\x9bia le-a f\xc4\x83cut pe tot \xc3\xaentinsul Fran\xc8\x9bei. O dat\xc4\x83 cu venirea la putere a lui Napoleon Bonaparte s-a declan\xc8\x99at o adev\xc4\x83rat\xc4\x83 efervescen\xc8\x9b\xc4\x83 \xc3\xaen r\xc3\xa2ndurile tinerilor, ace\xc8\x99tia \xc3\xaenrol\xc3\xa2ndu-se ca voluntari \xc3\xaen armata imperial\xc4\x83. C\xc4\x83pitanul \xc8\x99i-a trimis pe cei trei fii ai s\xc4\x83i \xc3\xaen Austria, prin Elve\xc8\x9bia. Prin aceast\xc4\x83 alegere conservatoare a fost declan\xc8\x99at un act care s-a dovedit a fi culturalizator, pe parcursul unui \xc3\xaentreg secol. Pe vremea aceea, dac\xc4\x83 erai un francez educat \xc8\x99i \xc8\x99colit, aveai por\xc8\x9bile deschise din Europa p\xc3\xa2n\xc4\x83-n Rusia. Toat\xc4\x83 "Lumea Bun\xc4\x83" vorbea franceza._NEWLINE_Cu ocazia Congresului de la Viena din anul 1815, D. Claude Coulin, cel mai mare dintre fra\xc8\x9bi, a luat leg\xc4\x83tura cu delega\xc8\x9bia guvernamental\xc4\x83 care reprezenta Principatele Rom\xc3\xa2ne \xc8\x99i a fost angajat ulterior \xc3\xaen cadrul serviciilor acesteia. Delega\xc8\x9bia avea reprezentan\xc8\x9bi de seam\xc4\x83, cum au fost boierii Gheorghe Bibescu, care a urmat ca domnitor, \xc8\x99i Grigore Alexandrescu care-l men\xc8\x9bioneaz\xc4\x83 pe Claude, \xc3\xaentr-o scrisoare datat\xc4\x83 \xc3\xaen anul 1819, ca \xc3\xaenso\xc8\x9bitor \xc3\xaen cadrul unei c\xc4\x83l\xc4\x83torii comune, din Viena spre Bucure\xc8\x99ti, cu o calea\xc8\x99c\xc4\x83 a po\xc8\x99tei austriece. Ca urmare a func\xc8\x9biei pe care o ob\xc8\x9bine ca traduc\xc4\x83tor \xc8\x99i secretar al Ministerului pentru Afaceri Externe, Claude s-a stabilit la Bucure\xc8\x99ti. \xc3\x8en aceast\xc4\x83 perioad\xc4\x83, \xc8\x9a\xc4\x83rile Rom\xc3\xa2ne \xc3\xae\xc8\x99i \xc3\xaencepeau timid primii pa\xc8\x99i spre modernitate \xc8\x99i domniile fanariote \xc3\xae\xc8\x99i tr\xc4\x83iau ultimele clipe. Ca urmare a influen\xc8\x9belor externe, boierimea autohton\xc4\x83 a \xc3\xaenceput s\xc4\x83 renun\xc8\x9be la narghilele, \xc8\x99alvari \xc8\x99i caftane._NEWLINE_O dat\xc4\x83 cu venirea Revolu\xc8\x9biei din 1821 c\xc3\xa2nd s-au dus lupte grele \xc3\xaentre Eteria lui Ipsilanti \xc8\x99i Tudor Vladimirescu, Claude Coulin, \xc3\xaempreun\xc4\x83 cu boierii care f\xc4\x83ceau parte din guvern, se refugiaz\xc4\x83 la Bra\xc8\x99ov. Aici pred\xc4\x83 franceza \xc8\x99i o cunoa\xc8\x99te pe Maria Painer, fiica ceasornicarului Paul Painer, cu care se c\xc4\x83s\xc4\x83tore\xc8\x99te. Paul Painer era originar din Austria, regiunea Carintia, \xc8\x99i emigrase la Bra\xc8\x99ov din cauza orient\xc4\x83rii sale religioase, lutherane. El de\xc8\x9binea un atelier de ceasuri \xc3\xaen Sibiu \xc8\x99i unul \xc3\xaen Bra\xc8\x99ov \xc8\x99i era responsabilul principal cu orologiile publice din aceste ora\xc8\x99e._NEWLINE_Claude Coulin avanseaz\xc4\x83 \xc3\xaen cadrul Ministerului pentru Afaceri Externe, la func\xc8\x9bia de \xc8\x99ef de sec\xc8\x9bie pentru Fran\xc8\x9ba \xc8\x99i Rusia, moment \xc3\xaen care colaboreaz\xc4\x83 cu generalul Kiseleff la elaborarea primei constitu\xc8\x9bii - Regulamentul Organic. Pentru munca depus\xc4\x83, Claude a primit o prim\xc4\x83 de 10.000 de pia\xc8\x99trii \xc8\x99i a fost decorat cu Ordinul Sf\xc3\xa2nta Ana de c\xc4\x83tre ru\xc8\x99i._NEWLINE_Situa\xc8\x9bia politico - economic\xc4\x83 din \xc8\x9aara Rom\xc3\xa2neasc\xc4\x83 deterior\xc3\xa2ndu-se, Claude \xc8\x99i Maria au decis ca familia s\xc4\x83 se mute la Sibiu \xc3\xaen casa ceasornicarului Painer de pe Heltauergasse (ast\xc4\x83zi str. N. B\xc4\x83lcescu). Aici, la Sibiu, se nasc ultimii patru copii ai s\xc4\x83i, primii trei v\xc4\x83z\xc3\xa2nd lumina zilei la Bucure\xc8\x99ti. \xc3\x8en tot acest timp, Claude Coulin munce\xc8\x99te la Bucure\xc8\x99ti. Ultimii trei ani ai vie\xc8\x9bii \xc3\xaei petrece la Sibiu, el pension\xc3\xa2ndu-se \xc3\xaen anul 1845, decesul av\xc3\xa2nd loc \xc3\xaen anul 1848 la v\xc3\xa2rsta de 65 de ani. Las\xc4\x83 \xc3\xaen urma sa \xc8\x99ase copii minori (Constantin, Gregoire, Alexandrine, Coralie, Georges, Nikolaus) \xc8\x99i a fost \xc3\xaenmorm\xc3\xa2ntat \xc3\xaen cimitirul catolic din Sibiu, care pe vremea comuni\xc8\x99tilor a fost jefuit, ulterior cimitirul disp\xc4\x83r\xc3\xa2nd sub ro\xc8\x9bile buldozerelor. So\xc8\x9bia sa a continuat dup\xc4\x83 moartea sa s\xc4\x83 v\xc3\xa2nd\xc4\x83 ceasuri. Dup\xc4\x83 un timp vinde casa pentru a putea oferi copiilor s\xc4\x83i o educa\xc8\x9bie serioas\xc4\x83.\n_START_SECTION_\nA treia genera\xc8\x9bie\n_START_PARAGRAPH_\nNikolaus Coulin \xc8\x99i Rosa Mathias au avut patru copii, to\xc8\x9bi b\xc4\x83ie\xc8\x9bi, care s-au n\xc4\x83scut la Bra\xc8\x99ov pe strada Post\xc4\x83varului de ast\xc4\x83zi, Neue Spitalsgasse pe atunci. Ace\xc8\x99tia au fost Arthur (n. 20 noiembrie 1869), Egon (n. 1871), Alfred (n. 1876) \xc8\x99i Georg (n. \xc3\xaen 1880, dup\xc4\x83 moartea lui Nikolaus). Rosa Mathias, care a primit o zestre de nunt\xc4\x83 generoas\xc4\x83 care consta \xc8\x99i dintr-o cas\xc4\x83 pe strada Tribunei (pe atunci Quergasse) din Sibiu, se mut\xc4\x83 cu copii s\xc4\x83i la Sibiu dup\xc4\x83 moartea fulger\xc4\x83toare a lui Nikolaus la numai 38 de ani. Ea este sprijinit\xc4\x83 de c\xc4\x83tre tat\xc4\x83l ei J.J. Mathias \xc8\x99i va purta doliu toat\xc4\x83 via\xc8\x9ba. To\xc8\x9bi b\xc4\x83ie\xc8\x9bii desenau bine \xc8\x99i \xc3\xaen casa din Sibiu se f\xc4\x83ceau acuarele \xc8\x99i portrete. Cel mai talentat \xc8\x99i creativ a fost Arthur care a fost iubit de toat\xc4\x83 lumea pentru firea lui prietenoas\xc4\x83. Cariera artistic\xc4\x83 a lui Arthur Coulin a fost aleas\xc4\x83 de c\xc4\x83tre acesta \xc3\xaempotriva voin\xc8\x9bei mamei lui.\n_START_SECTION_\nBiografie Arthur Coulin\n_START_PARAGRAPH_\n\xc3\x8en ora\xc8\x99ul Sibiu s-a n\xc4\x83scut la data de 20 septembrie 1869, Arthur Coulin fiul lui Nikolaus Coulin \xc8\x99i al Rosei Karolina, n\xc4\x83scut\xc4\x83 Mathias. Primii ani de \xc8\x99coal\xc4\x83 \xc3\xael g\xc4\x83sesc pe Arthur \xc3\xaen ora\xc8\x99ul Bra\xc8\x99ov, studii pe care le face \xc3\xaen perioada anilor 1881 - 1880. Dup\xc4\x83 moartea tat\xc4\x83lui s\xc4\x83u petrecut\xc4\x83 \xc3\xaen anul 1880, \xc3\xaentreaga familie se \xc3\xaentoarce-n Sibiu. Arthur Coulin a fost determinat s\xc4\x83 urmeze o carier\xc4\x83 artistic\xc4\x83 de c\xc4\x83tre starea de emula\xc8\x9bie cultural\xc4\x83 creat\xc4\x83 \xc3\xaen acea vreme la Sibiu de c\xc4\x83tre profesorul Carl D\xc3\xb6rschlag ale c\xc4\x83rui merite \xc3\xaen ini\xc8\x9bierea \xc8\x99i atragerea spre art\xc4\x83 a tinerei genera\xc8\x9bii sunt de necontestat. Aici, Arthur Coulin se \xc3\xaenscrie la cursurile Gimnaziului Evanghelic, prime\xc8\x99te lec\xc8\x9bii de desen de la maestrul Carl D\xc3\xb6rschlag \xc8\x99i este coleg cu Fritz Schullerus, Octavian Smigelschi \xc8\x99i Robert Wellmann. Bacalaureatul \xc3\xael sus\xc8\x9bine \xc3\xaen anul 1888, an \xc3\xaen care particip\xc4\x83 la prima expozi\xc8\x9bie autohton\xc4\x83 de la Sibiu. \xc3\x8en anul 1888, se \xc3\xaenscrie la \xc8\x98coala Stirian\xc4\x83 de Arte \xc8\x99i Meserii de la Graz (\xc3\xaen german\xc4\x83 Steirische Kunst und Gewerbeschule). O dat\xc4\x83 cu venirea anului 1889, Arthur Coulin \xc3\xaempreun\xc4\x83 cu Robert Wellmann \xc8\x99i Fritz Schullerus vor fi prezen\xc8\x9bi la Academia de Arte Frumoase din M\xc3\xbcnchen (\xc3\xaen german\xc4\x83 K\xc3\xb6niglich Bayerischen Akademie der Bildenden K\xc3\xbcnste) la clasa profesorului Gabriel Hackl. Dup\xc4\x83 un an, \xc3\xaen 1890, se transfer\xc4\x83 la clasa de pictur\xc4\x83 a lui Ludwig von L\xc3\xb6fftz, pentru ca s\xc4\x83 revin\xc4\x83 la Sibiu \xc3\xaen anul 1891, for\xc8\x9bat de lipsa mijloacelor materiale necesare continu\xc4\x83rii studiilor. Modul de a picta, stilul inconfundabil al lui Arthur Coulin se va cizela o dat\xc4\x83 cu trecerea timpului, prin propriile eforturi precum \xc8\x99i prin impulsurile \xc8\x99i sfaturile marilor mae\xc8\x99trii \xc3\xaen preajma c\xc4\x83rora a tr\xc4\x83it \xc8\x99i a lucrat. Cuno\xc8\x99tin\xc8\x9bele acumulate la Academia din M\xc3\xbcnchen de la profesorii s\xc4\x83i, s-au impus \xc3\xaen pictura sa \xc8\x99i vor r\xc4\x83m\xc3\xa2ne recognoscibile \xc3\xaen \xc3\xaentreaga sa oper\xc4\x83. Profesorul Hackl \xc3\xael \xc3\xaenva\xc8\x9b\xc4\x83 s\xc4\x83 st\xc4\x83p\xc3\xa2neasc\xc4\x83 \xc8\x99i s\xc4\x83 controleze linia \xc8\x99i L\xc3\xb6fftz \xc3\xaei cizeleaz\xc4\x83 desenul, \xc3\xael \xc3\xaenva\xc8\x9b\xc4\x83 s\xc4\x83-\xc8\x99i perfec\xc8\x9bioneze pictura de nuduri precum \xc8\x99i s\xc4\x83 ob\xc8\x9bin\xc4\x83 o tehnic\xc4\x83 rafinat\xc4\x83 orientat\xc4\x83 pentru detaliu \xc3\xaen portretistic\xc4\x83._NEWLINE_Anul 1892 este hot\xc4\x83r\xc3\xa2tor pentru Arthur Coulin, deoarece se mut\xc4\x83 la Budapesta, unde-\xc8\x99i g\xc4\x83se\xc8\x99te o slujb\xc4\x83 \xc3\xaentr-un atelier fotografic \xc8\x99i o \xc3\xaent\xc3\xa2lne\xc8\x99te pe violonista Olga Fogarascher de care se \xc3\xaendr\xc4\x83goste\xc8\x99te \xc8\x99i cu care se c\xc4\x83s\xc4\x83tore\xc8\x99te \xc3\xaen anul 1897. Particip\xc4\x83 la Salonul de Iarn\xc4\x83 al Asocia\xc8\x9biei Artelor Plastice cu lucrarea \xe2\x80\x9e\xc3\x8en fa\xc8\x9ba samovarului\xe2\x80\x9d \xc3\xaen anul 1898, ocazie cu care c\xc3\xa2\xc8\x99tig\xc4\x83 o burs\xc4\x83 de stat. Un an mai t\xc3\xa2rziu \xc3\xae\xc8\x99i petrece vara la colonia artistic\xc4\x83 de la Baia Mare. Primind o nou\xc4\x83 burs\xc4\x83 de stat, \xc3\xaen 1900, c\xc4\x83l\xc4\x83tore\xc8\x99te \xc3\xaen Italia unde lucreaz\xc4\x83 \xc3\xaempreun\xc4\x83 cu Robert Wellmann \xc3\xaen colonia artistic\xc4\x83 de la Cervara di Roma._NEWLINE_Revine din Italia \xc3\xaen anul 1901 \xc8\x99i se stabile\xc8\x99te la Bra\xc8\x99ov unde deschide o mul\xc8\x9bime de expozi\xc8\x9bii personale la Sibiu, Bra\xc8\x99ov \xc8\x99i Sighi\xc8\x99oara. Are contacte multiple cu mul\xc8\x9bi arti\xc8\x99ti transilv\xc4\x83neni \xc8\x99i lucreaz\xc4\x83 al\xc4\x83turi de Friedrich Mie\xc3\x9f \xc3\xaen atelierul s\xc4\x83u din Bra\xc8\x99ov. Fondeaz\xc4\x83, \xc3\xaen anul 1903, \xc3\xaempreun\xc4\x83 cu Adolf Meschend\xc3\xb6rfer \xc8\x99i Ernst K\xc3\xbchlbrandt, Societatea Prietenilor Artei. Tot acum, tabloul \xe2\x80\x9e\xc8\x9a\xc4\x83r\xc4\x83nci din \xc8\x9aara B\xc3\xa2rsei\xe2\x80\x9d este achizi\xc8\x9bionat de c\xc4\x83tre Muzeul Brukenthal din Sibiu. \xc3\x8en 1904 public\xc4\x83 articolul \xe2\x80\x9eArta noastr\xc4\x83 plastic\xc4\x83\xe2\x80\x9d (\xc3\xaen german\xc4\x83 Unsere bildende Kunst) \xc8\x99i \xc3\xaencepe cu Octavian Smigelschi colaborarea la realizarea iconostasului \xc8\x99i a picturii murale a catedralei ortodoxe din Sibiu. Athur Coulin se num\xc4\x83r\xc4\x83 printre fondatorii \xe2\x80\x9eAsocia\xc8\x9biei Sebastian Hann\xe2\x80\x9d. C\xc4\x83l\xc4\x83tore\xc8\x99te la Viena (1905), M\xc3\xbcnchen (1907) \xc8\x99i Berlin (1908) unde c\xc3\xa2\xc8\x99tig\xc4\x83 premiul Frakn\xc3\xb3i \xc8\x99i apoi se mut\xc4\x83 la Roma. O dat\xc4\x83 cu apari\xc8\x9bia revistei Die Karpathen, Arthur Coulin se va num\xc4\x83ra printre colaboratorii importan\xc8\x9bi ai ei._NEWLINE_\xc3\x8en anul 1909 particip\xc4\x83 la expozi\xc8\x9bia de portrete a \xe2\x80\x9eAsocia\xc8\x9biei Sebastian Hann\xe2\x80\x9d de la Sibiu \xc8\x99i la mai multe expozi\xc8\x9bii personale organizate \xc3\xaen Budapesta. Periplul expozi\xc8\x9bional continu\xc4\x83 \xc8\x99i \xc3\xaen anul urm\xc4\x83tor, Arthur Coulin particip\xc3\xa2nd la marea expozi\xc8\x9bie de art\xc4\x83 de la Berlin precum \xc8\x99i la expozi\xc8\x9bia \xe2\x80\x9eAsocia\xc8\x9biei Sebastian Hann\xe2\x80\x9d de la Sighi\xc8\x99oara \xc8\x99i la expozi\xc8\x9bia de iarn\xc4\x83 de la Budapesta. Anul urm\xc4\x83tor, Coulin finalizeaz\xc4\x83 lucrarea destinat\xc4\x83 altarului din Br\xc4\x83deni, denumit\xc4\x83 \xe2\x80\x9eCina cea de Tain\xc4\x83\xe2\x80\x9d._NEWLINE_\xc3\x8en ultimul an al vie\xc8\x9bii sale, Arthur Coulin este supus la dou\xc4\x83 interven\xc8\x9bii chirurgicale \xc3\xaen vederea trat\xc4\x83rii cancerului de limb\xc4\x83 de care suferea. C\xc4\x83l\xc4\x83tore\xc8\x99te la Stettin \xc8\x99i Sibiu \xc8\x99i termin\xc4\x83 lucrarea \xe2\x80\x9eZrinyi la Roma\xe2\x80\x9d. \xc3\x8enceteaz\xc4\x83 din via\xc8\x9b\xc4\x83 la data de 9 noiembrie 1912, la Heidelberg, Germania.\n_START_SECTION_\nOpera\n_START_PARAGRAPH_\nArthur Coulin a avut o activitate multilateral\xc4\x83 care nu poate fi sintetizat\xc4\x83 doar \xc3\xaen domeniul picturii sau a celei de teoretician al artei, ci a cuprins de-a lungul timpului \xc8\x99i direc\xc8\x9bii colaterale cum ar fi proiecte de mobilier modern, editare de reviste culturale (Coulin fiind fondatorul revistei Die Karpathen din Bra\xc8\x99ov), sistematizare urban\xc4\x83 precum \xc8\x99i domeniul graficii de carte (exemplu \xc3\xaen acest sens st\xc3\xa2nd ilustrarea unui volum de poezii al lui Adolf Meschend\xc3\xb6rfer publicat \xc3\xaen anul 1906 \xc8\x99i care a fost considerat a fi prima grafic\xc4\x83 de carte executat\xc4\x83 \xc3\xaen spiritul secesiunii transilv\xc4\x83nene). \xc3\x8en ansamblul s\xc4\x83u, abordarea teoretic\xc4\x83 pe care Coulin a \xc3\xaembr\xc4\x83\xc8\x9bi\xc8\x99at-o a fost o art\xc4\x83 \xc3\xaenscris\xc4\x83 \xc3\xaen curentele modernit\xc4\x83\xc8\x9bii epocii \xc3\xaen care a trait._NEWLINE_Pictorul s-a format la M\xc3\xbcnchen sub tutela \xc8\x99colii germane a sf\xc3\xa2r\xc8\x99itului de secol al  XIX-lea, dominat de mae\xc8\x99trii ca Wilhelm Leibl sau Franz von Lenbach, pictorii Carl Schuch, Hans Thoma, Arnold B\xc3\xb6cklin, Max Slevigt, Fritz von Uhde, Wilhelm Trubner, Lovis Corinth, Franz von Stuck care reprezentau curente importante cum au fost realismul, impresionismul, istorismul, naturalismul, Jungendstil sau simbolismul, la toate aceste alipindu-se  \xc3\xaen mod evident operele vechilor mae\xc8\x99tri existente \xc3\xaen marile muzee. \xc3\x8en opera lui Coulin se reg\xc4\x83sesc elemente \xc3\xaennoitoare ale curentelor existente, dar ceea ce-l define\xc8\x99te \xc3\xaen crea\xc8\x9bia sa este puternica influen\xc8\x9b\xc4\x83 a naturalismului german al sf\xc3\xa2r\xc8\x99itului de secol precum \xc8\x99i arta lui Wilhelm Liebl, contemporanii s\xc4\x83i spun\xc3\xa2nd \xe2\x80\x9cnaturalismul lui Leibl a fost pentru Coulin un far c\xc4\x83l\xc4\x83uzitor\xe2\x80\x9d. G\xc3\xa2ndirea artistic\xc4\x83 i-a fost marcat\xc4\x83 de mae\xc8\x99trii \xc8\x99colii m\xc3\xbcncheneze Leibl \xc8\x99i Feuerbach, c\xc4\x83l\xc4\x83toriile de studii \xc3\xaen Viena, Budapesta \xc8\x99i Berlin sau Italia precum \xc8\x99i experien\xc8\x9ba pe care Coulin a acumulat-o la tab\xc4\x83ra de pictur\xc4\x83 de la Baia Mare, el \xc3\xaencadr\xc3\xa2ndu-se \xc3\xaen zona unui modernism moderat. \xc3\x8en c\xc4\x83l\xc4\x83toriile sale ia contact cu arta modern\xc4\x83 francez\xc4\x83 sau englez\xc4\x83, a\xc8\x99a cum a fost expozi\xc8\x9bia Ausstellung alterer englischer Kunst ce era organizat\xc4\x83 de c\xc4\x83tre contele Seckendorf la Academia de Arte Frumoase din Berlin \xc3\xaen anul 1908. Aici a observat distinc\xc8\x9bia \xc8\x99i elegan\xc8\x9ba portretisticii lui Thomas Gainsborough, Joshua Reynolds \xc8\x99i Thomas Lawrence._NEWLINE_Programatic, Coulin militeaz\xc4\x83 pentru tactica pa\xc8\x99ilor m\xc4\x83run\xc8\x9bi \xc3\xaen introducerea de elemente novatoare \xc3\xaen crea\xc8\x9bia sa, astfel el nu merge p\xc3\xa2n\xc4\x83 la p\xc4\x83r\xc4\x83sirea lec\xc8\x9biilor lui Leibl, deoarece are nevoie de reperele tradi\xc8\x9bionale cu ajutorul c\xc4\x83rora va asimila progresiv \xc3\xaennoirile stilistice. O astfel de tactic\xc4\x83 care folosea structurile tradi\xc8\x9bionale cu elemente novatoare era adeseori abordat\xc4\x83 de arti\xc8\x99tii sf\xc3\xa2r\xc8\x99itului de secol XIX. Aceast\xc4\x83 manier\xc4\x83 plin\xc4\x83 de elemente de Jungendstil se suprapune pe stil academist, altern\xc3\xa2nd cu abord\xc4\x83ri postimpresioniste, impresioniste \xc8\x99i de Art Nouveau._NEWLINE_Privind \xc3\xaen ansamblu \xc3\xaentreaga opera a lui Arthur Coulin se constat\xc4\x83 o predispozi\xc8\x9bie a artistului pentru portretistic\xc4\x83 \xc8\x99i o preocupare asidu\xc4\x83 pentru redarea figurii umane. Stilul Art Nouveau se bucura de o mare popularitate  \xc3\xaen Transilvania suprapun\xc3\xa2ndu-se natural \xc8\x99i deci, firesc, peste portretistica tradi\xc8\x9bional\xc4\x83 transilv\xc4\x83nean\xc4\x83._NEWLINE_Harald Krasser a identificat \xc3\xaen monografia pe care a publicat-o \xc3\xaen anul 1970 dou\xc4\x83 perioade distincte \xc3\xaen crea\xc8\x9bia lui Arthur Coulin. Prima etap\xc4\x83, numit\xc4\x83 etapa transilv\xc4\x83nean\xc4\x83 de dup\xc4\x83 anul 1891, este cea \xc3\xaen care artistul se \xc3\xaentoarce de la studiile pe care le-a f\xc4\x83cut \xc3\xaen capitala bavarez\xc4\x83. Aceast\xc4\x83 perioad\xc4\x83 este caracterizat\xc4\x83 stilistic printr-un realism naturalist, prin care care Coulin realizeaz\xc4\x83 portrete realiste, adeseori comandate de c\xc4\x83tre personalit\xc4\x83\xc8\x9bile vremii. Lucr\xc4\x83rile executate eviden\xc8\x9biaz\xc4\x83 predilec\xc8\x9bia pentru descenden\xc8\x9ba leiblian\xc4\x83 \xc3\xaen compozi\xc8\x9bie, precum \xc8\x99i \xc3\xaencadrarea portretului \xc3\xaen interioare care accentueaz\xc4\x83 personalitatea lui. Ultima tr\xc4\x83s\xc4\x83tur\xc4\x83, cea a interiorului, poate fi asimilat\xc4\x83 ca fiind de factur\xc4\x83 tradi\xc8\x9bional\xc4\x83 prin compara\xc8\x9bie cu pictura lui Beidermeier foarte apreciat\xc4\x83 de consumatorul de art\xc4\x83 transilv\xc4\x83nean. Arthur Coulin folose\xc8\x99te acest stil realist ce are grad important de obiectivitate fa\xc8\x9b\xc4\x83 de motivul invocat, totul baz\xc3\xa2ndu-se pe reprezentarea detaliat\xc4\x83 de elemente indisolubil legate de realitatea \xc3\xaenconjur\xc4\x83toare. Utilizarea liniilor riguroase \xc8\x99i ferme care accentueaz\xc4\x83 \xc8\x99i definesc formele \xc3\xaentr-o cromatic\xc4\x83 echilibrat\xc4\x83 \xc3\xaen raport cu umbrele \xc8\x99i lumina, duc la realizarea unei armonii \xc3\xaentre grafica \xc8\x99i elementele picturale. \xc3\x8en etapele ulterioare de dezvoltare artistic\xc4\x83 ale pictorului, accentuarea contururilor se va estompa, desenul devine mai spontan iar folosirea culorii pare a fi instinctual\xc4\x83, \xc3\xaentr-o pensula\xc8\x9bie fin\xc4\x83 \xc8\x99i fluid\xc4\x83 f\xc4\x83r\xc4\x83 a neglija detaliile cu elegan\xc8\x9b\xc4\x83 \xc8\x99i delicate\xc8\x9be. Din aceast\xc4\x83 perioad\xc4\x83, semnificative sunt portretele mitropolitului Ioan Me\xc8\x9bianu, Fat\xc4\x83 la tors\xe2\x80\x99\xe2\x80\x99, \xc8\x9a\xc4\x83r\xc4\x83nci din \xc8\x9aara B\xc3\xa2rsei\xe2\x80\x99\xe2\x80\x99, S\xc4\x83soaic\xc4\x83 \xc8\x99i secuianc\xc4\x83\xe2\x80\x99\xe2\x80\x99, Portret de fat\xc4\x83, etc. Portretul lui Ioan Me\xc8\x9bianu impresioneaz\xc4\x83 prin naturale\xc8\x9bea pozei, a reprezent\xc4\x83rii, prin elegan\xc8\x9ba de manier\xc4\x83 clasic\xc4\x83 a realiz\xc4\x83rii m\xc3\xa2inilor \xc8\x99i a chipului, pregnant legat\xc4\x83 de lumina ce pare c\xc4\x83 radiaz\xc4\x83 \xc3\xaen jurul personajului. Elementele de recuzit\xc4\x83 dau o senza\xc8\x9bie aproape tactil\xc4\x83, cu acorduri de mare fine\xc8\x9be ilustrate \xc3\xaen dispunerea genial\xc4\x83 a culorii._NEWLINE_A doua etap\xc4\x83, este etapa italian\xc4\x83 de dup\xc4\x83 anul 1900, c\xc3\xa2nd viziteaz\xc4\x83 Italia ca beneficiar al unor burse de studii. \xc3\x8en anul 1908 viziteaz\xc4\x83 Roma unde locuie\xc8\x99te \xc3\xaempreun\xc4\x83 cu familia la vila Maddalena de la Cervara, proprietate a lui Robert Wellmann care oferea multor pictori transilv\xc4\x83neni ocazia s\xc4\x83 lucreze \xc3\xaenconjura\xc8\x9bi de o atmosfer\xc4\x83 de basm plin\xc4\x83 de inspira\xc8\x9bie creatoare. Aceast\xc4\x83 perioad\xc4\x83 d\xc4\x83 un impuls crea\xc8\x9biei sale. Vila \xc3\xaen care locuia era construit\xc4\x83 \xc3\xaen zona Mun\xc8\x9bilor Sabini \xc3\xaentr-un peisaj s\xc4\x83lbatic de o rar\xc4\x83 frumuse\xc8\x9be. Aici, Arthur Coulin este preocupat de func\xc8\x9bionalitatea luminii, descompunerea \xc8\x99i construirea formelor \xc8\x99i realizarea de reprezent\xc4\x83ri picturale \xc3\xaen care aplicarea tu\xc8\x99elor devine mai ampl\xc4\x83 \xc8\x99i deci mai u\xc8\x99oar\xc4\x83. A\xc8\x99a cum spuneau criticii vremii, Coulin scap\xc4\x83 de \xc8\x99abloanele budapestane, urm\xc3\xa2nd genul peisagistic \xc3\xaen care simplificarea \xc8\x99i limpezirea compozi\xc8\x9biilor ca \xc8\x99i punerea accentului pe expresie \xc8\x99i form\xc4\x83 devin o preocupare de net\xc4\x83g\xc4\x83duit. Totu\xc8\x99i, portretul r\xc4\x83m\xc3\xa2ne \xc3\xaen preferin\xc8\x9ba artistului, el c\xc3\xa2\xc8\x99tig\xc3\xa2nd noi valen\xc8\x9be. Peisajul nu a fost o atrac\xc8\x9bie important\xc4\x83 de-a lungul carierei sale, el fiind abordat cu prec\xc4\x83dere ca fundal al compozi\xc8\x9biilor figurale. Lucr\xc4\x83rile gen peisaj, realizate dup\xc4\x83 anul 1900 nu sunt prea importante \xc3\xaen panoplia crea\xc8\x9biei sale. De cele mai multe ori ele redau imagini ale \xc3\xaemprejurimilor localit\xc4\x83\xc8\x9bilor Sibiu, Dumbr\xc4\x83veni, Bra\xc8\x99ov sau Cisn\xc4\x83dioara \xc8\x99i acestea sunt prea pu\xc8\x9bin influen\xc8\x9bate de experien\xc8\x9bele acumulate de artist pe timpul \xc8\x99ederii sale \xc3\xaen Italia. Ca lucrare important\xc4\x83 \xc3\xaen care se pot vedea influen\xc8\x9bele din perioada italian\xc4\x83, r\xc4\x83m\xc3\xa2ne cu preponderen\xc8\x9b\xc4\x83 compozi\xc8\x9bia \xe2\x80\x9eFata cu fluturele\xe2\x80\x9d. De asemenea, al\xc4\x83turi de peisaj, perioada italian\xc4\x83 se caracterizeaz\xc4\x83 \xc8\x99i de apari\xc8\x9bia \xc3\xaen crea\xc8\x9bia lui Coulin a lucr\xc4\x83rilor \xc8\x99i studiilor de nud._NEWLINE_Dintre picturile sale cele mai cunoscute sunt: Mireasa pictorului (1896); \xc3\x8en fa\xc8\x9ba samovarului (1898); Cap de copil (1900); Din Italia, Fata cu fluturele (1911, aflat la Galeria Na\xc8\x9bional\xc4\x83 a Ungariei, Budapesta); \xc8\x9a\xc4\x83r\xc4\x83nci din \xc8\x9aara B\xc3\xa2rsei (1903, din colec\xc8\x9bia Brukenthal, Sibiu); Portret Pucheria Smigelschi (1904); \xc8\x9a\xc4\x83ranc\xc4\x83 rom\xc3\xa2nc\xc4\x83 (1905); Violonista Olga Coulin (1908); Autoportret (1910); La c\xc4\x83min, \xc8\x9b\xc4\x83ranc\xc4\x83 italianc\xc4\x83 (1911, inclus \xc3\xaen Galeria Brukenthal, Sibiu); \xc3\x8emp\xc4\x83rt\xc4\x83\xc8\x99anie, biserica evanghelic\xc4\x83 din Henndorf (1911); \xc3\x8en livada de m\xc4\x83slini (1911, Galeria Brukenthal, Sibiu)._NEWLINE_Asemenea multor arti\xc8\x99ti Arthur Coulin s-a preocupat de decora\xc8\x9biuni interioare \xc8\x99i proiecte de mobilier, inspir\xc3\xa2ndu-se \xc3\xaen acest sens din crea\xc8\x9bia \xc8\x99i tradi\xc8\x9bia sa\xc8\x99ilor transilv\xc4\x83neni. \xc3\x8en anul 1908 cu ocazia bazarului de Cr\xc4\x83ciun organizat de Asocia\xc8\x9bia Sebastian Hann a fost expus un jil\xc8\x9b realizat de c\xc4\x83tre t\xc3\xa2mplarul Wilhelm Gottschling dup\xc4\x83 un desen de Coulin._NEWLINE_Pentru a avea o imagine complet\xc4\x83 asupra activit\xc4\x83\xc8\x9bii sale artistice, trebuie men\xc8\x9bionat\xc4\x83 colaborarea lui Coulin cu Octavian Smigelschi pentru realizarea picturii murale a Catedralei Mitropolitate din Sibiu din perioada anilor 1904 - 1905. Acest demers, critica de specialitate comenteaz\xc4\x83 c\xc4\x83 nu ar fi avut o importan\xc8\x9b\xc4\x83 nici m\xc4\x83car minor\xc4\x83 asupra evolu\xc8\x9biei sale artistice._NEWLINE_Nu \xc3\xaen ultimul r\xc3\xa2nd, trebuie amintit c\xc4\x83 anii de formare artistic\xc4\x83 ai lui Arthur Coulin au fost unii dintre cei mai ferven\xc8\x9bi de la sf\xc3\xa2r\xc8\x99itul secolului al XIX-lea. \xc3\x8en spa\xc8\x9biul artistic germanic \xc3\xaen ultimul deceniu al secolului au avut loc trei momente secesioniste: \xe2\x80\x9eSecesiunea munchenez\xc4\x83\xe2\x80\x9d (M\xc3\xbcnchner Sezession - 1892), \xe2\x80\x9eSecesiunea vienez\xc4\x83\xe2\x80\x9d (1897), \xc8\x99i \xe2\x80\x9eSecesiunea berlinez\xc4\x83\xe2\x80\x9d (Berliner Sezession - 1898). Cele trei secesiuni au deschis calea de afirmare a diziden\xc8\x9bilor fa\xc8\x9b\xc4\x83 de maniera academist\xc4\x83 propagat\xc4\x83 cu succes de c\xc4\x83tre M\xc3\xbcnchen K\xc3\xbcnstlergenossenschaft (prescurtat MKG - cea mai veche asocia\xc8\x9bie a arti\xc8\x99tilor independen\xc8\x9bi din Bavaria, fondat\xc4\x83 \xc3\xaen anul 1856) \xc8\x99i care a fost condus\xc4\x83 o bun\xc4\x83 bucat\xc4\x83 de timp de v\xc4\x83tre Hugo B\xc3\xbcrgel \xc8\x99i din care f\xc4\x83ceau parte Walter Firle, Fritz Baer, Karl Marr, Johann Sperl \xc8\x99i Wilhelm Leibl. \xc3\x8en toate aceste mi\xc8\x99c\xc4\x83ri artistice erau implica\xc8\x9bi pictori, arhitec\xc8\x9bi, arti\xc8\x99ti plastici \xc8\x99i graficieni. Asimil\xc3\xa2nd toate teoriile vehiculate care accentuau, extindeau \xc8\x99i defineau rolul artistului \xc3\xaen societate, Arthur Coulin se \xc3\xaentoarce \xc3\xaen Transilvania cu o dorin\xc8\x9b\xc4\x83 profund\xc4\x83 de implicare \xc3\xaen sus\xc8\x9binerea ideilor novatoare care pun artistul \xc3\xaen centrul vie\xc8\x9bii sociale. \xc3\x8en concep\xc8\x9bia lui Coulin, artistul este \xc3\xaen egal\xc4\x83 m\xc4\x83sur\xc4\x83 pedagog \xc8\x99i creator. Privind din perspectiva vie\xc8\x9bii de atunci din Transilvania, ini\xc8\x9biativele lui Coulin erau de o modernitate temerar\xc4\x83 \xc3\xaen raport cu valorile tradi\xc8\x9bionale. Pentru a contrabalansa balan\xc8\x9ba dintre tradi\xc8\x9bionalism \xc8\x99i modernitate, Arthur Coulin se implic\xc4\x83 \xc3\xaen redactarea \xc8\x99i publicarea de articole programatice \xc3\xaen ziarele Kronst\xc3\xa4dter Zeitung \xc8\x99i Siebenb\xc3\xbcrgisch-Deutsches Tageblatt sub titlul Unsere bildende Kunst (Artele noastre vizuale) \xc8\x99i Ein Verein f\xc3\xbcr heimische Kunstbestrebungen (O asocia\xc8\x9bie pentru eforturile artistice na\xc8\x9bionale). \xc3\x8en articolele publicate, Coulin explic\xc4\x83 pozi\xc8\x9bia \xc8\x99i rolul artei \xc3\xaen societate folosind argumente ce fac trimitere la analistul istoriei artei europene, John Ruskin. Toate aceste teorii folosesc concepte generoase ca imagina\xc8\x9bie, frumuse\xc8\x9be, adev\xc4\x83r, natur\xc4\x83, energie \xc8\x99i nu \xc3\xaen ultimul r\xc3\xa2nd voin\xc8\x9b\xc4\x83, totul pentru a revitaliza o lume artistic\xc4\x83 considerat\xc4\x83 \xc3\xaen amor\xc8\x9bire. Astfel, Arthur Coulin fixeaz\xc4\x83 chiar din introducerea articolelor sale   demersul s\xc4\x83u \xc3\xaen europenitate \xc8\x99i militeaz\xc4\x83 pentru a \xc3\xaenscrie astfel de programe cultural-artistice pe un circuit european._NEWLINE_\xe2\x80\x9ePrin art\xc4\x83, noi \xc3\xaen\xc8\x9belegem domeniul foarte larg al lucrurilor ale c\xc4\x83ror forme vizibile au fost create de un spirit sensibil \xc8\x99i o m\xc3\xa2n\xc4\x83 \xc8\x99colit\xc4\x83, adic\xc4\x83 toat\xc4\x83 casa \xc8\x99i ce cuprinde ea, ora\xc8\x99ul cu pie\xc8\x9bele \xc8\x99i str\xc4\x83zile sale, \xc3\xaen consecin\xc8\x9b\xc4\x83 promovarea artei \xc3\xaenseamn\xc4\x83 pentru noi s\xc4\x83 conferim tuturor acestor lucruri un caracter propriu \xc8\x99i anume unul care rezult\xc4\x83 din caracterul poporului nostru\xe2\x80\x9d_NEWLINE_\xe2\x80\x94 Arthur Coulin, Unsere bildende Kunst, \xc3\xaen Siebenb\xc3\xbcrgisch-Deutsches Tageblatt nr. 9192 din 16 martie 1904, nr. 9195 din 19 martie 1904, nr. 9196 din 20 martie 1904_NEWLINE_\xe2\x80\x9ePentru dezvoltarea armonioas\xc4\x83 a ora\xc8\x99ului, ar fi bine dac\xc4\x83 cel pu\xc8\x9bin ar fi consultat\xc4\x83 o comisie artistic\xc4\x83 \xc3\xaen cazul unor asemenea lucr\xc4\x83ri de interes public, ca s\xc4\x83 se evite m\xc4\x83car acele monstruozit\xc4\x83\xc8\x9bi de prost gust, care vor s\xc4\x83 reprezinte ceva, dar care, \xc3\xaen stilul lor de ultim\xc4\x83 spe\xc8\x9b\xc4\x83, sunt mai regretabile dec\xc3\xa2t orice simplitate primitiv\xc4\x83._NEWLINE_(...) Unde \xc3\xaencepe s\xc4\x83 domneasc\xc4\x83 un sim\xc8\x9b artistic purificat, acolo \xc3\xaen scurt timp fiecare strad\xc4\x83 sau pia\xc8\x9b\xc4\x83, fiecare spa\xc8\x9biu \xc8\x99i obiect va prinde form\xc4\x83 \xc3\xaen mod practic \xc8\x99i util, cu o frumuse\xc8\x9be elegant\xc4\x83. Din toate aceste locuri \xc8\x99i spa\xc8\x9bii publice sau particulare, din tablouri \xc8\x99i obiecte de uz casnic ne va vorbi nou\xc4\x83, care prin contactul continuu cu ele vom fi \xc3\xaenv\xc4\x83\xc8\x9bat limbajul lor, sim\xc8\x9birea popular\xc4\x83 cuprins\xc4\x83 \xc3\xaen forme \xc8\x99i culori. \xc8\x98i acest limbaj f\xc4\x83r\xc4\x83 cuvinte, constant \xc3\xaen toate schimb\xc4\x83rile vie\xc8\x9bii va elimina \xc3\xaencetul cu \xc3\xaencetul barbaria din noi, trezindu-ne sim\xc8\x9bul pentru frumos \xc8\x99i bun gust\xe2\x80\x9d_NEWLINE_\xe2\x80\x94 Arthur Coulin, Ein Verein f\xc3\xbcr heimische Kunstbestrebungen, \xc3\xaen Siebenb\xc3\xbcrgisch-Deutsches Tageblatt, XXXI, 16 noiembrie 1904, nr. 9396'